Objava zahtjeva za izmjenu u skladu s člankom 17. stavkom 6. Uredbe (EZ) br. 110/2008 Europskog parlamenta i Vijeća o definiranju, opisivanju, prezentiranju, označivanju i zaštiti oznaka zemljopisnog podrijetla jakih alkoholnih pića i stavljanju izvan snage Uredbe Vijeća (EEZ) br. 1576/89 (1)

(2020/C 172/04)

Ova je objava temelj za podnošenje prigovora na zahtjev u skladu s člankom 27. Uredbe (EU) 2019/787 Europskog parlamenta i Vijeća (2).

ZAHTJEV ZA IZMJENU TEHNIČKE DOKUMENTACIJE OZNAKE ZEMLJOPISNOG PODRIJETLA

„HIERBAS DE MALLORCA”

EU br.: PGI-ES-01869-AM01 – 17.12.2018.

Jezik izmjene: španjolski

Posrednik

Ministarstvo poljoprivrede, ribarstva i hrane Glavna uprava za prehrambenu industriju Glavna poduprava za prepoznatljivu kvalitetu i ekološku poljoprivredu Paseo de la Infanta Isabel, 1 28071 Madrid ŠPANJOLSKA

Tel. +34 913475397

E-pošta: sgcdae@mapama.es

Naziv oznake zemljopisnog podrijetla

Hierbas de Mallorca

Stavke specifikacije na koje se primjenjuje izmjena

Zaštićeni naziv (promjena naziva odražava se u drugim stavkama kao što su opis proizvoda, poveznica, metoda proizvodnje, primjenjivi zahtjevi i provjere, ali bez utjecaja na sadržaj tih dijelova)

Izmjena

Izmjena specifikacije proizvoda koja uzrokuje izmjenu glavnih specifikacija

Objašnjenje izmjene

Izmjena se provodi kako bi se uz španjolski naziv uključio i naziv na katalonskom jeziku, s obzirom na zajednički službeni status oba jezika u Španjolskoj (priznat člankom 4. Ekološkog zakona br. 1/2007 od 28. veljače 2007. o reformi Statuta autonomne zajednice Balearskih otoka).

Potpuno je opravdano da proizvod ima dva naziva, na španjolskom jeziku („Hierbas de Mallorca”) i na katalonskom jeziku („Herbes de Mallorca”), jer gotovo svi proizvođači tog jakog alkoholnog pića s aromom anisa sad upotrebljavaju samo naziv na katalonskom i smatraju da je mogućnost upotrebe naziva „Herbes de Mallorca” ključna pri stavljanju na tržište njihova proizvoda.

Piće „Hierbas de Mallorca”/„Herbes de Mallorca” proizvodi se isključivo na otoku Mallorci, koji pripada Autonomnoj zajednici Balearski otoci.

U autonomnoj zajednici Balearskih otoka govori se katalonski koji, zajedno sa španjolskim, ima status službenog jezika, priznat člankom 4. Ekološkog zakona 1/2007 od 28. veljače 2007. o reformi Statuta autonomne zajednice Balearskih otoka.

Uobičajeno korištenje oba jezika – španjolskog i katalonskog – na području Balearskih otoka znači da se „Hierbas de Mallorca”/„Herbes de Mallorca” oduvijek naizmjenično navode i na španjolskom jeziku („Hierbas de Mallorca”) i na katalonskom jeziku („Herbes de Mallorca”).

Osim toga, ne može se ignorirati stvarnost na tržištu. Nazivi „Hierbas de Mallorca”/„Herbes de Mallorca” upotrebljavaju se godinama i tako će biti i nadalje. To se ne odnosi samo na nacionalnu, već i na međunarodnu trgovinu.

Upotreba izraza „Herbes de Mallorca” toliko se ukorijenila da se on upotrebljava čak i u marketingu i promidžbi u drugim državama članicama i na drugim jezicima EU-a.

Relevantne izmjene tehničke dokumentacije

Točka 1. tehničke dokumentacije. Oznaka

Osim „Hierbas de Mallorca”, u naziv proizvoda mora biti uključen i naziv na katalonskom jeziku „Herbes de Mallorca”.

Naziv: „Hierbas de Mallorca”/„Herbes de Mallorca”.

Ova promjena utječe na druge stavke kao što su opis proizvoda, poveznica, metoda proizvodnje, primjenjivi zahtjevi i provjere, ali njihov sadržaj se ne mijenja.

GLAVNE SPECIFIKACIJE TEHNIČKE DOKUMENTACIJE

„HIERBAS DE MALLORCA”/„HERBES DE MALLORCA”

EU br.: PGI-ES-01869-AM01 – 17.12.2018.

1. Naziv

„Hierbas de Mallorca”/„Herbes de Mallorca”

2. Kategorija jakog alkoholnog pića

Kategorija 25. Jaka alkoholna pića s aromom anisa

3. Opis jakog alkoholnog pića

„Hierbas de Mallorca”/„Herbes de Mallorca” jako je alkoholno piće s aromom anisa, s volumnim udjelom alkohola od 20 % do 50 %, aromatizirano biljem i, po izboru, zaslađeno saharozom.

3.1. Kemijska svojstva

— Stvarni udio alkohola: — najmanje: 20 % vol. — najviše: 50 % vol.

— Najveći dopušteni udio metanola: 20 g/hl alkohola pri 100 % vol.

3.2. Organoleptička svojstva

— bistar izgled

— boja u rasponu od jantarne do zelene

— intenzivan i složen okus sa snažnom aromom anisa. Arome su svježe, slatke, voćne (naranča i limun) i cvjetne.

— okus je prepoznatljivo sladak, srednje sladak ili nezaslađen, ovisno o inačici, kako je opisano u odjeljku „Inačice”: slatka, miješana ili suha. Osjeća se snažan naknadni okus aromatskog bilja.

— kod miješane i slatke inačice osjeća se gustoća.

3.3. Vrste

Postoje tri različite inačice s obzirom na udio šećera i stvarnu alkoholnu jakost.

— Suha: najmanji udio alkohola od 35 % i najveći udio šećera od 100 g/l, izražen kao saharoza.

— Miješana: najmanji udio alkohola od 25 % i udio šećera od 100 do 300 g/l, izražen kao saharoza.

— Slatka: najmanji udio alkohola od 20 % i najmanji udio šećera od 300 g/l, izražen kao saharoza.

3.4. Posebna svojstva (u usporedbi s jakim alkoholnim pićima iste kategorije)

Posebna organoleptička svojstva jesu intenzivan i složen okus sa snažnom aromom anisa. Arome su svježe, slatke, voćne (naranča i limun) i cvjetne. Boja varira od jantarne do zelene. Okus je sladak, srednje sladak ili nezaslađen, ovisno o inačici: slatka, miješana ili suha. Kod miješane i slatke inačice osjeća se gustoća.

4. Predmetno zemljopisno područje

Proizvodnja i punjenje u boce oznake zemljopisnog podrijetla ograničeni su na otok Mallorcu u Autonomnoj zajednici Balearski otoci u Španjolskoj.

5. Postupak dobivanja jakog alkoholnog pića

Proizvodi se miješanjem jakog alkoholnog pića s aromom anisa s otopinom alkohola i vode, aromatiziranom maceracijom i/ili destilacijom bilja, uz dodavanje vode, etilnog alkohola poljoprivrednog podrijetla i, po izboru, saharoze.

5.1. Sastojci

(a) Neophodni

(1) Jako alkoholno piće s aromom anisa

(2) Alkohol poljoprivrednog podrijetla

(3) Destilirana, deionizirana i/ili demineralizirana voda za piće.

(4) Aromatsko bilje proizvedeno na otoku Mallorci: (a) citronovac (Lippia citriodora) (b) kamilica (Matricaria spp.) (c) naranča (Citrus sinensis) (d) limun (Citrus limon) (e) ružmarin (Rosmarinus officinalis) (f) matičnjak (Melissa oficinallis) (g) komorač (Foeniculum vulgare)

(b) Neobvezni

(1) Saharoza

(2) Drugo aromatsko bilje i/ili odobrene prirodne arome

(3) Bojila odobrena za jaka alkoholna pića

Proizvodnja se temelji na tradicionalnoj praksi u tri odvojene faze.

Prva faza odnosi se na ekstrakciju biljne arome i u toj je fazi presudno iskustvo proizvođača. To je temelj za odabir udjela neophodnih aromatskih biljaka. Odabrane biljke maceriraju se u otopini alkohola i vode onoliko dugo koliko je potrebno da se izdvoje arome. Ta se faza može ubrzati destilacijom macerata.

U drugoj se fazi jako alkoholno piće s aromom anisa proizvodi od poljoprivrednog alkohola, vode i ekstrakata ili destilata anisa i, po izboru, saharoze.

U trećoj i zadnjoj fazi proizvodi iz prethodnih faza miješaju se, po izboru, s dodatkom vode, alkohola i šećera kako bi se postigao željeni udio alkohola i šećera te organoleptička svojstva. U toj je fazi presudno iskustvo proizvođača, jer o tome ovisi odluka o udjelu aromatskog ekstrakta proizvedenog u prvoj fazi kako bi se postigla prepoznatljiva svojstva „Hierbas de Mallorca”/„Herbes de Mallorca”.

6. Povezanost sa zemljopisnim okruženjem ili podrijetlom

To je jako alkoholno piće općepoznato zahvaljujući visokim razinama proizvodnje i prodaje tijekom godina. Sve se to može pripisati njegovim jedinstvenim organoleptičkim svojstvima: bistar izgled boja u rasponu od jantarne do zelene, intenzivan okus sa snažnom aromom anisa zamjetno svježe, slatke, voćne (naranča i limun) i cvjetne arome. Ugled tog pića tijekom godina, od samih početaka do današnjice, dokazuju brojni izvori.

Tradicionalna svojstva proizvoda potječu još od njegova samostanskog podrijetla. Redovnici su proizvodili cijeli niz rakija i jakih alkoholnih pića na bazi bilja i voća.

Poznato je da su u „posesiones”, kako su se zvala velika seoska imanja na Mallorci, poljoprivrednici proizvodili jako alkoholno piće s aromom anisa i lokalnim aromatičnim biljem.

Proizvodnja je bila moguća zahvaljujući brojnim destilerijama na tom otoku. Poznato je da je na Mallorci krajem 18. stoljeća bilo 177 destilerija za proizvodnju jakih alkoholnih pića. U njima se proizvodilo 780 000 litara destilata, od čega je 60 % bilo namijenjeno lokalnoj potrošnji. Destilerije su omogućile proizvodnju destilata koji je bio osnova za proizvodnju tog jedinstvenog jakog alkoholnog pića.

Osim toga, sveobuhvatno znanje poljoprivrednika o značajkama aromatičnog bilja na tom otoku omogućilo im je odabir najprikladnijeg bilja za aromatiziranje destilata. Tako je nastalo piće „Hierbas de Mallorca”/„Herbes de Mallorca”.

Ugled tom proizvodu daju njegova organoleptička svojstva. Jasno se prepoznaju u aromama raznog bilja s otoka Mallorce, osobito komorača, ružmarina, citronovca, kamilice, limuna, naranče i matičnjaka. To aromatično bilje ne upotrebljava se slučajno, već je posljedica promatranja i poznavanja samoniklog bilja od strane proizvođača, čije se iskustvo prenosilo s naraštaja na naraštaj. Proizvođači su odabrali najprimjerenije bilje u pravilnim omjerima kako bi piću dali ugodnu i svojstvenu aromu i okus.

Krajem 19. stoljeća proizvodnja i potrošnja tog pića povećale su se zbog otvaranja malih tradicionalnih proizvodnih pogona, od kojih su neki aktivni i danas.

Stanovnici Mallorce od 19. stoljeća uživaju u tradicionalnom piću „Hierbas” na svim proslavama, obiteljskim okupljanjima i društvenim događajima. Nedavne studije pokazuju da je taj proizvod popularan i danas. Primjerice, prema publikaciji „Diagnosis de la producción y comercialización de los productos con denominación de calidad 2010” [Analiza proizvodnje i stavljanja na tržište proizvoda s oznakama kvalitete u 2010.] koju je izradio Institut za kvalitetu poljoprivredno-prehrambenih proizvoda Balearskih otoka, prodaja se od 2009. do 2010. povećala za 11 %, dosegnuvši ukupan obujam prodaje od 1 301 457 litara.

To jako alkoholno piće ukorijenjeno je u tradiciji, ali treba napomenuti da je iz navedene studije vidljivo da je 2010. prodaja u državama članicama EU-a porasla za 64 % u odnosu na prethodnu godinu, što je dokaz da je taj proizvod vrlo cijenjen među europskim potrošačima.

Danas se konzumira u domovima, barovima i restoranima, a tradicionalno se pije prije ili nakon obroka, ili uz desert. Primjerice, čaša pića „Hierbas” jako se dobro slaže s desertom „buñuelos” [slatke pržene kuglice od tijesta]. Zahvaljujući velikoj popularnosti, konzumacija tog pića se proširila te je danas prisutno i u koktelima, uključujući sljedeće: „Agua de Mallorca”, koji sadržava slatku inačicu pića „Hierbas”, kivi i napitak „gaseosa” [zaslađena soda voda], „El viento del Teix de Mallorca” koji sadržava nezaslađenu inačicu pića „Hierbas”, „Cointreau” i plavi „After Shock”, „Cielo abierto”, koji sadržava miješanu inačicu pića „Hierbas”, kokosovo mlijeko i kap pića „Crème de cacao” i „Ca Nostra”, koji sadržava nezaslađenu inačicu pića „Hierbas”, „Palo de Mallorca” i „Gin de Mahón”.

Treba napomenuti da se to piće upotrebljava i kao sastojak u brojnim jelima. Primjerice, upotrebljava se za čuvanje suhih smokava, kojima usto daje svojstvenu aromu i okus.

Ugled tog pića potvrđuje činjenica da ga se spominje u raznim publikacijama kao što su Herbes i Remeis Casolans (Ripoll, Ll., 1985.) i Llibre de la Ratafia (Fábrega, J., 2001.). Treba napomenuti i da se pojavljuje u međunarodnim publikacijama, što je posebno važno s obzirom na činjenicu da ga trenutačno proizvodi samo sedam proizvođača i samo na tradicionalan način. Relevantni primjeri publikacija:

— Brandl, F., 2003. Brandls Bar Buch, izdanje Matthaes Verlag GmbH, dobitnik nagrade Goldmedalle gastronomische akademie Deutschlands E.V.

— Dominé, A. i drugi., 2009. El libro del Bar y de los Cócteles, izdanje H.F. Ullmann, s popisom međunarodno najuspješnijih destilata.

Nadalje, i broj upućivanja na internetu neizravan je dokaz širokog dosega i ugleda tog pića. Pretraživanjem pojma „Hierbas de Mallorca” na tražilici „Google”3. travnja 2012. prikazalo se oko 96 200 rezultata. Istim pretraživanjem pojma „Herbes de Mallorca” na katalonskom jeziku dobiveno je 95 000 rezultata. Ti rezultati povezani su s internetskim stranicama o, među ostalim, gastronomiji, turističkim vodičima, receptima i novinskim člancima.

Posebna svojstva koja se mogu pripisati zemljopisnom području

Zemljopisni utjecaj proizlazi iz poljoprivrednih i klimatskih uvjeta te ljudskog čimbenika. Poljoprivredni i klimatski uvjeti na Mallorci idealni su za uzgoj aromatičnog bilja citronovca, kamilice, limuna, naranče, ružmarina, matičnjaka i komorača koji tom piću daju organoleptička svojstva. Za postizanje jedinstvenih svojstava pića „Hierbas de Mallorca”/„Herbes de Mallorca” jednako je ključan ljudski čimbenik, a posebno iskustvo proizvođača. Odluke o udjelu bilja u maceratu te miješanje aromatičnog ekstrakta s jakim alkoholnim pićem s aromom anisa temelje se na iskustvu proizvođača i na organoleptičkoj analizi proizvoda.

7. Odredbe Europske unije ili nacionalne/regionalne odredbe

— Uredba (EZ) br. 110/2008 Europskog parlamenta i Vijeća od 15. siječnja 2008. o definiciji, opisivanju, prezentiranju, označavanju i zaštiti zemljopisnih oznaka jakih alkoholnih pića i stavljanju izvan snage Uredbe Vijeća (EEZ) br. 1576/89.

— Provedbena uredba Komisije (EU) br. 716/2013 оd 25. srpnja 2013. o utvrđivanju pravila za primjenu Uredbe (EZ) br. 110/2008 Europskog parlamenta i Vijeća o definiciji, opisivanju, prezentiranju, označivanju i zaštiti zemljopisnih oznaka jakih alkoholnih pića.

— Zakon 1/1999 od 17. ožujka 1999. o Statutu poljoprivredno-prehrambenih proizvođača i industrijalaca na Balearskim otocima.

Proizvođači čiji proizvodi nose oznaku zemljopisnog podrijetla moraju ispunjavati sljedeće zahtjeve:

(a) moraju biti navedeni u registru subjekata koji proizvode i pakiraju piće „Hierbas de Mallorca”/„Herbes de Mallorca”

(b) punjenje u boce na mjestu podrijetla: piće se na tržište može staviti samo ako je punjeno u boce na mjestu podrijetla. Svrha je tog ograničenja osigurati da oznaka zemljopisnog podrijetla bude zaštićena i opravdana na temelju sljedećih razloga: b.1. zajamčiti, očuvati i zaštiti kvalitetu proizvoda, a time i ugled oznake zemljopisnog podrijetla. Subjekti tu odgovornost preuzimaju skupno i u cijelosti zbog sljedećih razloga: — pakiranje u području proizvodnje presudno je za očuvanje posebnih svojstava i kvalitete proizvoda. Riječ je o tome da se primjena i kontrola standarda pakiranja povjeravaju proizvođačima i upravljačkoj strukturi jer ta tijela imaju potrebno znanje i vještine u primjeni i provedbi svih pravila punjenja u boce. ali i temeljni interes za očuvanje stečenog ugleda. — područje proizvodnje nalazi se na otoku Mallorci. Prijevoz proizvoda u rasutom stanju do drugih područja mogao bi uključivati jedno ili više razmjerno dugih putovanja morem. To može ugroziti očuvanje kvalitete gotovog proizvoda jer je jedan od bitnih čimbenika njegove prepoznatljive kvalitete njegova posebna aroma. Stoga je nužno očuvati aromu dobivenu u proizvodnji i izbjeći prisutnost nepoznatih aroma. Kako bi se osigurala njegova bitna svojstva, proizvod moraju puniti sami proizvođači na mjestu podrijetla. — već bi istodobno postojanje dvaju različitih postupaka punjenja u boce – unutar ili izvan proizvodnog područja, uz sustavnu kontrolu ili bez nje – moglo smanjiti povjerenje koje ta oznaka zemljopisnog podrijetla uživa među potrošačima, koji su sigurni da se sve faze proizvodnje i pakiranja obavljaju pod kontrolom i odgovornošću skupine koja je pod zaštitom te oznake zemljopisnog podrijetla. b.2. zajamčiti sljedivost i osigurati kontrolu: kad bi se dopustilo pakiranje izvan definiranog područja, to bi ugrozilo jamstvo podrijetla proizvoda obuhvaćenog oznakom.

(c) Proizvod obuhvaćen oznakom na tržište se stavlja u prozirnom pakiranju najvećeg dopuštenog kapaciteta od tri litre. U iznimnim okolnostima mogu se koristiti i druge vrste pakiranja, uz prethodno odobrenje nadležnog tijela. Pakiranje smije sadržavati aromatično bilje iz maceracije.

8. Podnositelj zahtjeva

Consell de Fabricants de Begudes Espirituoses de Mallorca Carrer Gremi d’Hortolans, 11, planta 3, despacho 3. Polígon Son Rossinyol 07009 Palma de Mallorca- Illes Balears (Španjolska)

9. Posebna pravila za označivanje

Posebna pravila za označivanje: na etiketi proizvoda obuhvaćenog oznakom zemljopisnog podrijetla mora se nalaziti sljedeće:

1. Naziv „Hierbas de Mallorca”/„Herbes de Mallorca” napisan slovima visine od najmanje 2 mm. Nakon toga može slijediti naziv jedne od triju inačica opisanih u odjeljku 3.3.

2. Jedan od sljedećih dvaju logotipa: opcija A u boji ili opcija B u crno-bijelom prikazu. Opcija A Opcija B

3. Alfanumerički kontrolni broj.

(1) SL L 39, 13.2.2008., str. 16.

(2) SL L 130, 17.5.2019., str. 1.